amanoisuno/poet huggingface dataset:
和江子我見送詩 王銍
放舟弄清泚，始覺南風清。白雲認鄉樹，永念隨父兄。一夢三十載，將老猶遠行。聊將鄭衛耳，一聽新蟬鳴。空懷煙霞想，下及飛鴻征。多公久要誼，獻紵復班荆。茅屋照野水，寒窗抱深明。相期脫覊網，豈肯縛簪嬰。此生纔一戲，萬物何營營。我行別良友，執袂中心怦。公來貽新詩，折柳何多情。他時簪還盍，莫忘歲寒盟。
追和周昉琴阮美人圖詩 王銍
丹青有神藝，周郎獨能兼。圖畫絕世人，真態不可添。却憐如畫者，相與落誰手。想像猶可言，雨重春籠柳。
次韻國香詩 王銍
百花零落悲春晚，不復林園門可款。待花結實春已歸，到頭只有東家管。楚宮女子春華敷，爲雲爲雨皆有餘。親逢一顧傾國色，不解迎人專城居。目成未到投梭處，後會難憑人已去。可憐天壤擅詩聲，不如崔護桃花句。坐令永抱埋玉悲，遊手那知京兆眉。難堪別鶴分飛後，猶是驚鴻初見時。新懽密愛應長久，暫向華筵賞賓友。舞盡春風力不禁，困裏腰肢一渦柳。座上何人贈翠翹，蜀中風調尤情饒。懽濃酒暈上玉頰，香暖紅酥疑欲銷。佳人薄命古相似，先後乃逢天下士。但惜盈盈一水時，當年不寄相思字。宜州遺恨君能詳，瘴雲萬里空悲凉。無限風流等閒別，幾人賞鑒得黄香。
妾薄命  其一 王銍
寒閨有靜女，十載念遠征。命似絳綃薄，身同朝露輕。存心合懽綺，待得機杼成。從來君獨賞，詎可賣都城。憑夢欲寄遠，舊路春草生。獨夜理瑶琴，泪燭剪不明。待誰相應節，要自不勝情。會有不眠者，聽此斷腸聲。
妾薄命  其二 王銍
少年輕遠行，易發同爾汝。紅顔望中老，離恨尚如許。妾身異金石，更涉幾寒暑。長天誰云廣，不見收墮雨。愁來津頭望，信絕不得渡。鄰婦念幽獨，艇子隔溪語。落日下空江，脩煙淡晴渚。流恨滿春風，西飛數歸羽。
古意 王銍
茅簷祕秀色，從古歎不遭。遊子去未返，徒使寸心勞。朝歎江海深，夜視星斗高。歸期約春風，今已木葉凋。一日兩回來，看取門前潮。
送王道元運判致政歸潛皖 王銍
好山如幽人，深絕常避地。潛峯獨呈露，孤立信奇最。高擁一峯寒，縹緲亂雲氣。萬古招行人，誰與賞心會。我公實仙才，崑閬失品次。挽公青霞襟，來作綉衣使。終尋汗漫遊，高舉九霄外。行色開畫圖，秋容掩新霽。造化爲我娛，神超物無累。我窮知音稀，與世久無味。落葉掃不禁，歲月水東逝。愁作送公詩，出門更何詣。贈言詞亦貧，無以報高誼。野宿慎衣裘，寒霜方夜墜。
送和斜川詩二首  其一 王銍
兩脚垂天際，愁雲慘不休。尋幽抱奇癖，欲繼斜川游。中原苦兵革，誰能障倒流。野老且吞聲，蹤跡逐閒鷗。策杖過短壑，蠟屐登高邱。臨風一長嘯，慨然伊呂儔。神交溯二子，新詩遠寄酬。魚緘生春色，風流似舊否。恰喜心期合，且緩杞人憂。我曹非天厄，伐木友聲求。
送和斜川詩二首  其二 王銍
採藥遊名山，恐是韓伯休。款段下澤車，久師馬少游。兩公學真隠，異世今同流。遇害能鳴雁，多猜不下鷗。何如脫羈馽，尋壑與經丘。人生亦誤計，獨醒無匹儔。天地本虛靜，萬物自應酬。陰陽驅意氣，定能相勝否。况復漆室女，浪爲魯國憂。真妄兩非是，湛然一無求。
山中梅花盛開戲作 王銍
化工難迴天地春，下遣第一天仙人。前驅飛雪助幽絕，千里隔盡埃與塵。何心百卉擅獨秀，寒入萬物無精神。綽約肌膚瑩香玉，借與東皇立花國。開破天地發生心，引出世問凡草木。品流不數廣寒宮，爲嫌月姊長孀獨。波上輕雲掌上身，有來比肩皆塵俗。須知尤物到絕言，從昔華詞吟不足。溪回路轉一枝斜，可惜天寒倚修竹。窮塗遊子歲華晚，腸斷夜投山館宿。古今幽怨不盡情，更入凄凉笛中曲。荒山偶賦梅花詩，佇立花前香在衣。傷心不忍別紅紫，付與曉風零亂飛。
繫舟餘杭門訪西湖金輪寺參上人 王銍
北郭望西湖，微徑幾尋尺。澹與人意長，雲寒正無色。深尋幽禪居，步轉蒼山側。落葉不可紀，遮盡山下石。師方無定居，我亦何所適。四海漭無歸，老矣山中客。百年熟機緣，還此共禪寂。語罷今古分，坐上有陳迹。一笑視此生，何事非戲劇。開門納遥峯，暮雨一江白。茲遊非世逢，歸路晚蕭瑟。積陰迷曉昏，鐘聲報將夕。
縉雲縣仙都山黄帝祠宇 王銍
我渡溪水尋荒村，羣峯勢若萬馬奔。酣酣春色雪初霽，靄靄野氣山猶昏。瓊樓金闕滌地盡，松柏半带斤斧痕。要還清浄掃塵俗，一炬劫火安得焚。行人鞠躬下馬拜，仙都妙理吾能言。威神可畏凜如在，有臺今亦祠軒轅。當年垂衣正南面，制作取盡坤與乾。鑿開鴻荒肇人紀，首爲區宇立本根。風后力牧來聯翩，神機開闢施無垠。初傳聞道廣成子，後乃密契中皇君。功高德大不可擬，幾與造物分遺恩。遥遥唐虞建炎運，萬年聖子兼神孫。至人御世用常道，飛升輕舉安足論。爰作一氣生萬物，奈何已把天人分。伏羲八卦畫已破，女媧欲補理亦繁。飄然獨返紫清去，却斂造化歸金渾。廟前仙石表今古，屹立霄壤爭雄尊。鼎湖可望不可見，意今後世難攀援。頂中玄宮號泥丸，自然有路朝天閽。此身內外神氣合，俯仰自超生死門。默運四時無詭異，試觀日月誰吐吞。祇今湖邊送風雨，草木吹動旗與幡。飄然十丈紅菡萏，碧溪下插玻璃盆。馬蹄車轍不須有，雖迷襄野道自存。巖泉夜發百谷響，洞庭樂聲猶可聞。山川古色藏妙意，誰與開滌明根源。我談希夷返淳樸，不假辯說波濤翻。
明覺山中始見梅花戲呈妙明老 王銍
急晷馳輪歲將歇，我更荒村轉冰轍。凝巖萬物凍無姿，水墨陂塘葭葦折。是誰向背此間來，破萼梅花伴幽絕。遥山誰恨天作愁，澹盡眉峯半明滅。清香自滿不因風，玉色素高非鬭雪。竹籬凝睇一凄凉，沙水澄鮮兩明潔。天仙謫自廣寒宮，定與桂娥新作別。尚憐孀獨各相望，多情與照黄昏月。從來耐冷月中人，一任北風吹石裂。漫勞粉鏡學粧遲，欲寫冰膚畫工拙。千古無人識歲寒，獨有廣平心似鐵。我因花意拂埃塵，尚恐人傳向城闕。詩成火煖夜堂深，地爐細與山僧說。
明師見和梅詩再用韻兼奉送還福唐 王銍
斲輪妙手聲名歇，誰信出門猶合轍。後來世外有高禪，凜凜蘭摧并玉折。久將生死付八還，不數圖書號三絕。詩來乃與梅爭妍，獺髓補痕紅未滅。那知一夜卷東風，開盡寒枝千點雪。漢宮婕妤體自香，月裏飛仙長玉潔。白頭對鏡憶年少，每到花開重離別。愛花取醉惜夜闌，眷戀盈盈花上月。人歸吹恨落關山，恨極欲吹羌管裂。何况東溪漫草寒，學世猶嗤顔謝拙。還驚詩律張吾軍，塵戰愧非求嚼鐵。歸舟滿載萬珠璣，莫顯神龍藏貝闕。明朝詩逐暮潮還，餘意憑師筆端說。
次韻率行之見投因以賦別 王銍
素空零玉露，碧梧墮金井。周年不待人，去我如斷綆。歸翼懶飛翔，老驥倦馳騁。山空風月滿，人戀松桂影。窮方屢厄陳，喜動初入郢。文豪獲勝游，羈思發深省。周原富十箱，漢儀重九鼎。王謝樂江海，巢由本箕潁。談深光明藏，游遍妙峯頂。頌橘悲屈平，賦梅思宋璟。炎凉梁上燕，喜怒坎中黽。千年六龍轡，萬事一漁艇。居人望歸騎，暝色暗前嶺。淺學字識丁，美穴魚知丙。書隨新雁行，慰我心炯炯。
蒙蔡藏用惠古風一軸歎仰不足輒賦病桐書爲謝慼深而詞哀耳 王銍
老境憂患集，坐受衰病侵。山林成獨往，樽酒惟孤斟。萬事信已矣，滅迹栖蒼岑。對鏡未免愁，寒雲生嶽陰。斯時瓊瑶贈，無以報兼金。酬之病桐詩，歎息成永吟。風霜入枯枝，螻蟻穿病心。艷艷上林樹，已朽難寄林。幽人識爨下，取作綠綺琴。拂拭延妙聲，泠泠朱絲繩。淳風散已久，世僞多洼淫。一弄清風還，三古盡可尋。自然俯仰中，山水見高深。同心齊取捨，何歎異古今。永真遇□賞，江海有知音。
中秋招葉子謙 王銍
堂上月已滿，樽中酒更空。故人眇何許，出門惟清風。不如一夕飲，所至皆能同。悄然望玉杵，無聲桂影中。
除夕 王銍
一歲盡今夕，既往那可追。疎梅吐幽豔，輕冰釋寒澌。新陳自相代，長作萬古悲。亦復强取醉，椒盤雜兒嬉。天回萬象春，除盡羣陰卑。地除衆枯槁，從今作華滋。一除不可復，綠髮成鬢絲。此是有盡處，那知無盡時。凡所未除者，所願皆除之。晚景安分守，幻身絕思維。生死我所明，聖賢吾所師。優游觀物變，翼戢仍鮮差。山嶽惟塵爾，寸心不可移。浩歌自達曉，自信何用疑。樓頭畫角聲，已逐東風吹。
元日雪 王銍
布和舊重王正月，佳祥元日初逢雪。飄入椒觴氣更蘇，積滿玉蒲水已怯。歲歷今纔第一行，三百六十完未缺。故使重窺混沌時，太素山川始融結。但聞南陌流懽聲，懶將西佛論初劫。九門想得千官期，高聳岧嶢白銀闕。事隠東林夜宿年，靜灑僧窗更幽絕。草堂人去空舊賞，夢入江山半明滅。祗今縱橫天上來，勢壓丘陵動溟渤。映山更倚百尺樓，始見天工盛施設。明日東風掃玉塵，輸與寒梅亂花發。壯觀新年意氣張，天巧空奇吾語拙。
向伯恭薌林詩 王銍
楚人喻薌草，可佩復可食。靈均楚同姓，放逐去其國。皎皎忠良心，惕惕懼讒賊。扁舟下滄浪，魂迷招不得。至今芳洲上，寂寞少春色。我公異於是，聲譽超八極。挽公青霞裾，接武紫鸞翼。直契慕湘纍，論心不論迹。我是衆薌林，澡身而浴德。同心等崇蘭，直節逾蒼柏。登善味芝朮，去惡鋤枳棘。荀令十里香，揚雄一區宅。君臣相唯諾，品題來藻飾。日光萬丈長，衆薌馥芳澤。况了大因緣，功名皆戲劇。手擎妙喜國，心湛水精域。諸天衆薌雲，旃檀雜薝蔔。登門三十年，歲晚仍作客。誦公薌林詩，心境爲澄澈。雖非歌商頌，聲亦出金石。
會稽楊梅雄天下其佳者皆出項里相傳項羽鄉里也驗圖志信然戲作楊梅詩供作者一笑耳 王銍
越山楊梅最珍美，人傑地靈生項里。江東廟食憶至今，應緣似舜重瞳子。南方炎威無時窮，落在故鄉草木中。請看枝頭萬點火，猶是咸陽三月紅。摧剛作柔隨物轉，婦人之仁仍可見。風姿和味說難名，顔色與香收易變。炎炎夏日簾影垂，玷污玉筍明瓠犀。映出越女天下白，壓倒驪山生荔枝。金鼎奪胎尤出類，萬人口腹非其對。外丹須要內丹成，任君封樹連園買。
詩送韓簡伯學官于臨浦呈勸其重修西子祠 王銍
昔遊臨浦春正濃，小江縈委如無窮。花浮千林錦繡幄，舟揚萬頃玻瓈風。西施故鄉擅佳麗，會稽秀氣藏華穠。是時山晴見真色，落日西南千萬峯。今情不盡古情在，恨疊晚粧眉暈重。恨應但知傾國貌，無人能說亡吳功。倘非絕態動君意，姑蘇臺上猶歌鐘。成功未甘歸范蠡，素衣故國寧相從。文公之孫重端世，衮衣門戶推八龍。官閒援毫來弔古，溪山頓爲開愁容。謫仙亦賦浣紗石，至今翠絹不停織。浴池邀伴下瑶池，霑丐越女天下白。風流昭洗待名流，有德于人當血食。紅心草葬舊金釵，黄陵廟成新石刻。霞裙瓊佩無消息，怨魄凄魂招不得。一杯流水奠江蘺，苧蘿山前已秋色。
送史純夫歸餘杭 王銍
霜晴九月交，送子越東門。同舟此水上，再對波清渾。聚散三十載，惟此一意存。邦國有大慶，去承曠蕩恩。我老百不堪，視子猶弟昆。新寒黄菊枝，落照黄葉村。慘愴欲別語，零落未歸魂。臨分吐情實，衰境意彌敦。
黄州栖霞樓蘇翰林所賦小舟橫截春江是也曾竑父罷郡畫爲圖求詩 王銍
銅雀不得鏁二喬，春江亦夢携西子。此樓縹緲相風流，此恨纏綿在雲水。洞庭葉下愁湘君，不獨陽臺雲雨神。精神感通若相遇，夢境幻境皆成真。黄州刺史清如鏡，水光山色心同瑩。牧之出守到元之，誰解把詩聞萬乘。圖成携得千里行，孤帆趁落斜陽城。江頭莫指挽鄧處，離合古今同一情。
登育王山示現塔贈鄉璉與三上人 王銍
危岫戴寶塔，亭亭起虛空。金鐸韻廣樂，日夜鏘天風。氣真逼雲漢，興逸追鸞鴻。嘉有三禪子，超曠栖禪宮。相追不憚遠，幽致惟我同。興盡歸一默，人逐歸雲東。平軒架絕壑，上與絕頂通。滄溟忽破碎，百川競朝宗。斜陽無遠近，山亂高低紅。四表倏明晦，變化安可窮。夜深風雨來，陰氣誇驕雄。響劇百谷咽，靜若一氣融。明發石路乾，清韻生寒松。
苕溪僧妙詢于其所居浄域開小軒楚僧舉季若爲永名僕以陶靖節乘流遇坎之語榜曰乘遇亦足以觸所遇而安不然雖無名可矣 王銍
一性本爲明，返爲羣物迷。境浄皆徑山，心清即苕溪。啟扉迥臨湖，湖寬覺天低。花木春艷艷，松竹凉凄凄。憑欄快神襟，永與塵事暌。歸船動菰蒲，興斷殘霞西。浮煙暝自起，待得衆羽栖。貯空諸佛心，妙理何端倪。乘流與遇坎，萬理皆筌蹄。聊陳淵明意，斧藻粲幽題。豈有明月珠，祇照濁水泥。期我老中林，滅跡爲圃畦。况復大開士，賦詠自攀躋。禪深有根源，句圓無角圭。乃知文字工，自與造化齊。
書謝文靖東山圖 王銍
山如出繭眉，溪似縈風带。雅意樂溪山，安用携粉黛。煙雲無定姿，姝麗有真態。謝公經世心，遇物何顯晦。鐘鼎與山林，生處初一槩。均令四海間，如我常安泰。臨難無喜懼，與人共憂愛。百年但影殂，千載猶心在。風流不可追，超然八荒外。
送王敦素歸金陵 王銍
曉踏河堤月，逢人問去舟。已爲羈旅客，更挽別離愁。索寞憐同姓，丁寧數舊遊。欲知幽獨意，風露滿城秋。
洪駒父泛舟將過潁同張仲宗出餞席間留詩爲別且邀用韻  其一 王銍
已作分携計，尤傷送客歸。經行汝南郡，爲問漢陰機。晚菊饒秋色，丹楓带恨飛。平生無別泪，相對倍霑衣。
洪駒父泛舟將過潁同張仲宗出餞席間留詩爲別且邀用韻  其二 王銍
晚岸雲低月，相隨照夢歸。行藏嘆人境，開闔在天機。身與江山遠，書尋鴻雁飛。薄情怨青女，偏解透征衣。
別高子勉兄弟 王銍
南北奔波歲月催，足間渾未洗塵埃。休將舊事從頭說，且喜新年入手來。千里遠同傳信雁，一枝同插未開梅。濁醪有盡情無盡，醉入都門首重回。
別張自彊 王銍
燕子低飛入壞簷，柳條輕拂綠毿毿。故園更在北山北，佳節可憐三月三。萬古愁多憑濁酒，九原事往落清談。都門別恨終難寫，滿眼風光思不堪。
和趙德麟 王銍
故國春濃懶縱觀，强尋幽境步蹣跚。風酣蕙草清香煖，煙濕杏花紅粉寒。但覺時光自催換，可憐人事幾悲酸。百年未必長于夢，虛作邯鄲枕上看。
夢中賦秋望 王銍
閣小寒宜遠，林荒晚带風。遥山秋色外，獨樹雨聲中。念起三生異，心傷萬境同。此邦非我里，隨意作流通。
送楊道士歸蔡州 王銍
列子風回馭，林宗雨墊巾。花明千嶂晚，雲暖一山春。爐竈聊隨俗，簪裾未稱貧。壺公觀中路，聞道接天津。
用前韻寄洪駒父  其一 王銍
共臨寒水別，獨趨暮春歸。萬事風前燭，百年梭過機。應尋騎鶴客，重詠落霞飛。林葉終何補，京塵化舊衣。
用前韻寄洪駒父  其二 王銍
江山霜落木，千里一身歸。去國憐張翰，回舟爲陸機。煙林無際遠，寒葉有聲飛。何必少陵老，悲傷未拂衣。
徐師川典祀廬山延真觀用送駒父韻餞別四首  其一 王銍
徐穉前風在，何勞白首歸。書來寄文錦，詩報守寒機。駑驥難同力，鸞凰任自飛。前村幽獨意，且放酒淋衣。
徐師川典祀廬山延真觀用送駒父韻餞別四首  其二 王銍
都門兩河路，誰送李膺歸。人望終調鼎，親慈早斷機。漫虛崑閬集，不盡羽翰飛。酒聖君家事，霜清怯減衣。
徐師川典祀廬山延真觀用送駒父韻餞別四首  其三 王銍
丁令飛昇去，千年始一歸。琳宮況廬岳，煙闕替塵機。洞口斜暉入，蒼崖素練飛。水雲會作伴，愧我薜蘿衣。
徐師川典祀廬山延真觀用送駒父韻餞別四首  其四 王銍
康阜如蓬島，欲尋風引歸。煙藤猿嘯月，雲碓水鳴機。剩結餐霞侶，深隨杖錫飛。謝公行樂處，山翠撲人衣。
送酒與許田史純風 王銍
塵土裝懷歲月侵，賤官情味我能任。龍鍾老態渾非昨，索漠英游不可尋。蜨遶書窗空費夢，蟻浮玉琖不同斟。相望解寄重陽酒，滿路西風黄葉深。
送李文若歸修水並弔其兄商老之亡 王銍
子去何悽斷，鄉關歲月新。荒山寒带雨，古驛夜無人。生死風前燭，音容夢裏身。臨分感平昔，揮淚到松筠。
遊鴻福寺和關子東 王銍
劉家古寺城南曲，選得僧坊共醉吟。野草幽花閒自媚，黄蜂白蝶靜相尋。半簷落日留難住，滿地東風掃不禁。漫道青春一分在，池邊綠樹已成陰。
秋晚洛中道上 王銍
數雁橫空送斷霞，窮秋遊子向天涯。泉甘野店黄粱酒，霜重荒原白菊花。滿目劫灰傷井邑，回頭佳氣戀京華。故人他日如尋我，試問雲溪舊釣沙。
題沈休文八詠樓 王銍
詩人不見舊樓空，只見溪山與昔同。望處地寬閒白晝，坐來天濶剩清風。六朝遺恨沈衰草，八詠雄篇麗彩虹。何待吟哦清庾月，暫來佳賞自無窮。
幽居 王銍
幽居寂無事，晨起伴僧禪。曉澹巖前月，秋明水底天。望鄉書斷雁，問路客回船。阻絕平生友，清遊有夢傳。
芭蕉 王銍
六曲欄干院宇深，影連苔色晝沈沈。已將虛實論因果，尤稱風流寫醉吟。夢短不禁簾外雨，愁多常怯檻邊陰。可憐今古無窮恨，卷在凋零如寸心。
別故人張孝先 王銍
平生嘗嘆少陵詩，豈謂殘年盡見之。共脫兵戈身偶在，各懷鄉國語尤悲。又尋芳草春風路，猶聽孤舟夜雨時。避地海山周萬里，此行無處寄相思。
訪關子開兄弟于餘姚懷先世舊契 王銍
山嵇交契自當年，重到同鄉各愴然。百里山川清自舊，兩家子弟老于前。疎梅開處數枝玉，小雨來時一段煙。歲晚不調相會數，溪頭尚趁有歸船。
頃在廬山與故友可師爲詩社嘗次韻和予詩云空中千尺墮柳絮溪上一旗開茗芽絕愛晴泥翻燕子未須風雨落梨花重江碧樹遠連雁刺水綠蒲深映沙想見方舟端取醉酒酣風帽任欹斜後三十年避地剡溪山中時可師委蛻亦二紀矣靈隠明上人追和此爲贈感念存沒淚落衣巾因用韻謝之 王銍
昔訪廬山惠遠家，尋春草木未萌芽。自從柳折煙中色，不寄梅開雪後花。事往淚多添海水，詩來恨滿算河沙。驚回三十年前夢，放鶴峯頭日未斜。
溪上觀雪 王銍
沙洲蒼莽水雲昏，雪落寒溪鏡有痕。山際疏鐘煙際寺，林邊微逕水邊村。天涯歲月行將盡，人世窮愁孰與論。憶與鄒枚同賦詠，人非事往但心存。
秀遠亭 王銍
鏡似冰壺表裏清，我來閒伴白雲行。四山迤邐青圍野，一水蜿蜒綠繞城。試問春來觀秀色，何如雨後聽泉聲。昔人飛馭煙霞外，落日空懷萬古情。
送呂道師還天台山 王銍
結宇孤峯蘚徑危，身閒鷗鳥信忘機。水聲山色何今古，物態人情果是非。子踏白雲來問道，我垂華髮自生輝。赤城歸去松門晚，萬里秋風上客衣。
早秋寄昔慧老且弔慈受老師之亡 王銍
昔日禪河早預流，老尋支許剡中遊。一枝數粒同過夏，萬壑千巖相映秋。眼看珠沈滄海底，心傷塔就亂峯頭。不須月落龍天泣，萬古白雲無去留。
送孫肖之還縉雲 王銍
蓬蒿頻歲掩鄉關，再喜相逢一破顔。遊子年華紅葉老，幽人風味白雲閒。那知篋裏書成後，猶作溪邊興盡還。流落天涯俱避地，念君更入萬重山。
送郭壽翁還廬陵 王銍
共遭胡騎汝陰城，十載相逢尚甲兵。萬里鵷鴻自鶱舉，九關虎豹任縱橫。雨昏山遠行人恨，日暮草長幽鳥聲。只有別離心似舊，亂來難得是交情。
與郭壽翁俱客錢塘壽翁歸吉州追餞至龍山白塔寺惜別悵然終日始登車而去既行旬日予得請廬山太平觀將歸隠浙東山中寄詩奉懷 王銍
江邊孤寺舊曾經，重枉驪駒當短亭。落日催人心去住，東風回首淚飄零。魂歸但覺楓林黑，書就終期汗簡青。歸隠我無衝斗氣，相思時望少微星。
送謝景思假太常少卿奉祀溫州太廟先至三衢省覲 王銍
神遊眇邈海邊城，捧詔躬祠盛此行。九代衣冠漢原廟，百年禮樂魯諸生。東山世德聲名早，南省仙班氣象清。曉雨都門携錦帳，路人更羨綵衣榮。
古意 王銍
有恨匆匆別，無期緩緩歸。天涯作孤客，樓上對斜暉。目斷路不斷，魂飛花更飛。無多清滴淚，恐損別時衣。
寒食 王銍
故國千峯外，孤舟一水濱。天涯未歸客，江上欲殘春。雁去銷魂久，花開墜淚頻。東風吹晚雨，芳草路邊人。
病中 王銍
久知身是幻，况復病相侵。古寺松篁瘦，山空雨雪深。定知書不達，豈有客相尋。伴我殘燈火，應知夜夜心。
春近 王銍
山色銀屏曉，溪梅玉鏡春。東風露消息，萬物有精神。索漠貧遊世，龍鍾老迫身。欲浮滄海去，風浪濶無津。
禹廟  其一 王銍
書稱堯舜沒，禹獨錫成功。須信賓天去，何疑窆石空。市聲朝夕變，山色古今同。誰與明真理，蒼崖松柏風。
禹廟  其二 王銍
夏后東階殯，遺蹤照路隅。今觀四山拱，猶似百神趨。功已百王冠，言尤萬世謨。死生懷舜德，舊邑對姚虞。
八月十四日送葉子謙自會稽遊江觀湖歸閩 王銍
傾蓋論交意已傾，斷絃重續喜君聽。山川妙意藏千古，天地神機在六經。朝夕事皆翻覆手，古人情寄短長亭。濤江君往觀秋注，萬頃漲溟無淺行。
夜坐 王銍
夜久燈花自吐紅，歲華已盡尚飄蓬。身遊百越風波外，路入千山雨雪中。失馬舊知無得喪，拂龜那更問窮通。懶將今古從頭數，幾度邯鄲夢不同。
送僧秀遊海上諸山 王銍
丈室凝塵鎖寂寥，飄然更打衲僧包。春風正滿碧溪水，落日偏宜紅杏梢。身外誰非追日杖，法中我是續絃膠。雲山煙海雖深廣，未抵安棲一把茅。
十二月中旬書戴溪亭 王銍
天上東風轉斗星，天涯羈客尚飄萍。道塗况復經殘歲，風雪那堪宿旅亭。春到怯添雙鬢白，夜寒愁對一燈青。殘年萬古凄凉恨，不計樽前一醉醒。
重賦梅花 王銍
誰言今無返魂香，年年末上開孤芳。韻高水天冷相照，清極雪月寒交光。姑射神仙瑩冰骨，水精宮人素霓裳。迎年送臘各愁絕，付與世間幽恨長。
謝史純夫畫連昌宮圖頃歲京洛間作此今再觀舊本 王銍
筆下春風錦繡浮，花光山影照清流。唐朝憂樂君新意，洛邑興衰我舊遊。急雨打成今夜夢，孤燈挑動昔年愁。此身此畫俱非實，白髮天涯萬事休。
寄九峰覺老時自因勝退居 王銍
京江別我正堅冰，拂袖歸來道更增。又見嶺梅來驛使，懶將庭柏對談僧。半廊冷月溪山霧，一炷幽香殿閣燈。此亦世間愁絕處，嶺猿歲晚哭寒藤。
雪聲 王銍
飛滿前村夜不知，憑風聲與靜相宜。銀釭志士詩成後，玉枕佳人夢覺時。乍聽打窗投米急，想同糝徑落梅遲。孤舟曾向江湖宿，清入寒蘆韻更奇。
梅花  其一 王銍
孤高來處自天人，末上常先萬物新。不有大寒風氣勢，難開小朵玉精神。冰溪影鬭斜斜月，粉鏡粧成澹澹春。直伴東風到青子，多情不逐雪成塵。
梅花  其二 王銍
古稱秀色若堪餐，冷豔幽香畫更難。草木盡枯風正惡，雪霜初霽月偏寒。須知浄几明窗見，不似蒼山迥野看。羌笛一聲悲落盡，傷心何待百花殘。
臨海僧珂公出梅花詩和其韻 王銍
天公飛雪鬭梅英，未有東風便有情。竹裏藏春春不覺，水邊見月月羞明。神人自惜迷姑射，天女何妨伴浄名。第一花中拈實相，談禪說法大修行。
姜山通闍黎真骨歸塔以詩送之 王銍
空門龍象道高升，坐使山川勝氣增。天道不言成四運，人間無處證三乘。雲深尚有遊山客，煙冷空餘禮塔僧。一葦莫嗟成萬古，幻身來往本何曾。
剡溪月下泛舟 王銍
歲殘清夜一溪澄，更愛千峯霽月升。天地高低銀色界，山川表裏玉壺冰。裘單擁火宜無倦，石響舟行恐不勝。休數興來并興盡，茲遊今古亦何曾。
歲杪道中 王銍
巖風號萬木，天意自悲傷。野店逢殘歲，危峯半夕陽。吾生猶道路，此恨付杯觴。正是凄凉極，寒梅逗晚香。
送黄生還臨安 王銍
舊事恍如前後身，龍門四紀更情親。茅廬驚歎見斯客，天馬超騰感似人。三逕草荒殘歲雨，一枝梅作渡江春。莫言胡越方成別，纔隔雲濤莫問津。
再和雪聲 王銍
天上威儀地豈知，六花寒路夜偏宜。半空環佩朝元罷，滿地珠璣按舞時。簌簌初隨風更急，蕭蕭却雜霰俱遲。房公松竹分清俗，除却天聲總未奇。
舟行扶病訪王文孺曜菴且蒙和賜佳章次韻爲別 王銍
西風過雨冷孤雲，客路衰骸與病親。煙渚好橫今夜笛，雲林還憶舊時人。凌空丹藥傳巖客，照水紅蓮賦洛神。老淚數行傷別盡，自憐無可更霑巾。
九月二十七日與客遊龍山 王銍
野服芒鞋步步同，天寒酒薄客情濃。身如萍水同千里，路入煙蘿更幾重。滄海清江共今古，黄花紅葉雜秋冬。暝雲自與千峯合，送我歸鞍寺寺鐘。
送無相祖老真骨歸塔 王銍
去來一念等孤雲，隻履西歸道更尊。落葉滿山新塔就，雨花盈几故經存。風清罷放林間鶴，月冷空啼嶺上猿。白髮來爲生死別，寒溪猶繞舊松門。
送嘉魚周尉 王銍
大門志與古人謀，萬卷詩書第一流。文采聲華今有繼，死生契濶獨相求。天回凉色偏宜月，地近潮聲先带秋。此別頻書訪存沒，老人曾見綵衣遊。
上巳日送韓簡伯 王銍
門戶荀陳士論僉，却隨王謝老江南。一官傲世妨才命，萬事承家任苦甘。漁艇我將還舊隠，僧窗誰與對清談。落花風雨西陵渡，佳節可憐三月三。
次韻梅花 王銍
廣寒宮裏自無倫，不祇塵中第一人。絕態乍辭天上舊，清香更占世間新。煙愁月恨迎回臘，日暖風遲俗却春。且對流年覓新意，橫斜疏影句皆陳。
望大梅欲回雪竇路險而止口占示同行 王銍
起曉尋幽意氣豪，冥冥重霧溼征袍。天扶寶勢千山拱，海助寒聲萬籟高。休數興衰兩蝸角，從來憂樂一鴻毛。了知終老林泉是，渡水穿雲久亦勞。
倚樓曲 王銍
天邊皎月凝清光，圓缺不如人意長。夜來常娥和月落，清曉鏡裏看新粧。此情同生復同死，君似欄桿要堪倚。樓高風送管絃聲，腸斷五陵年少子。
雜興效阮步兵 王銍
松巔負殘雪，高映寒食輝。衝風忽飄墮，勢若從天飛。庭虛四散入，凌亂侵人衣。衣重不忍拂，恐與清景違。援琴弄太古，聲淡節亦稀。衆笑己獨賞，恍然迷是非。乃知絕絃意，千載同依依。
賦得隔樹見秋燈 王銍
隔樹見秋燈，青熒更可愛。半籠宜葉疎，微透嫌枝礙。深誤暗蟲投，靜窺栖羽在。望疑簾幕中，吟惜欄桿外。月到冷光幽，風來孤影碎。山客遥夜歸，耿耿如相待。
游東陽涵碧亭劉夢得所賦詩也明日過中興寺遊覽終日記所見 王銍
我遊東陽城，隠侯昔所制。山川無古今，城邑有存廢。夢寐涵碧亭，草間得遺記。飛流落天明，噴灑寒玉碎。停車風雪中，豈特生秋意。李杜到韓劉，崢嶸相品次。景因真賞見，遺句細吟味。假蓋上前峯，提携有兒稚。明朝春開晴，步到中興寺。山僧引客遊，佳處相指示。羣峯四抱圓，浮煙生暖翠。唐年故刺史，宅作布金地。報以遺姓存，猶感邑中厲。寶月生旁邑，應真傳絕藝。峨峨畫三佛，張吳意能儷。氣象隨世低，病鶻無猛鷙。碑陰筆縱橫，才翁雄近世。疑是蘇躭鶴，去家已千歲。懷土一來歸，故畫華表字。上方有重閣，景與衆山會。一酌玻璃泉，碧色劍鋩淬。小叢相思樹，紅蘂粲丹荔。僧言此芳根，草木獨靈異。上枝花盡開，下實方委墜。開落俟相見，終始周一歲。不同桃與李，華實苦相避。愧師論應實，未辨談實際。山寒足力疲，蕙帳聊假寐。交錯佛衣巾，紅綠錯裙袂。雖非維摩室，天女亦游戲。起濯古銅壺，凜凜存往製。滌手焚妙香，剩與洗塵滓。欹枕聽松風，爲我勤解穢。幽尋欲黄昏，小圃春物麗。落日在前峯，駘蕩東君醉。宮娥失翠鈿，摇蕩誰復制。風起落花多，翩然如墜珥。植杖久裴回，羈旅得少慰。恨無昔人語，剖析發幽秘。明朝漫回首，長途方聳轡。綿綿芳草多，天涯亂愁思。
剡溪王秀才畫子猷訪戴圖 王銍
剡溪萬壑千巖景，人境誰能識心境。君畫山陰雪後船，始悟前人發清興。眼中百里舊山川，荒林雪月縈寒煙。應緣興盡故無盡，賓主不見寧非禪。當年戲留一轉語，不意丹青能再覩。更畫人琴已兩忘，妙盡子猷真賞處。
必明菴 王銍
佛心猶日出，何曾礙須彌。散爲普光明，合作四威儀。萬古止此日，羣目盡見之。普現一切水，君自分澠淄。高垂大圓鏡，君自存妍媸。方寸無盡燈，何處存思惟。高禪聞妙道，行作人天師。維摩開丈室，菴成更求詩。衆說列山岳，我以一理推。萬方聲一槩，我初拙言詞。至現莫如心，舉念周四維。必明乃本明，盡掃棘與茨。豈知都用晦，隠顯兩不知。大千在毫髮，聖言不吾欺。
追和淵明九日閑居詩 王銍
白髮不堪鏡，殘骸寧久生。已是夢中事，那知身後名。古今黄花節，增重由淵明。後來杜與蘇，感慨皆同聲。乘化入無窮，留恨何千齡。令我過佳節，濁酒惟頻傾。豈比區中士，軒冕矜暫榮。滄溟芳歲晚，古寺久客情。洗滌流落歎，支公句新成。
畢少董繙經圖詩 王銍
我知君子有常心，誰謂春秋無定法。常心定法皆一途，萬變在前吾不惑。錦衣白馬青油客，回首傷心淪異域。縞带喜贈延州來，一見渾如舊相識。片時偷生萬年泣，倘得義成身乃立。已將死生委天公，要因筆削明吾迹。偃蹇榻上書千帙，坐使羣儒仆牆壁。凜然紬史行天誅，掃除坦塗大搜索。贊辭自昔非游夏，叛去于今無籍湜。鴻雁書聞到上林，管絃聲任來凝碧。嫣然侍側兩少麗，桃葉桃根莫能及。荳蔻梢輕露有華，早梅花嫩春無力。欲將婢子固君心，豈料君心堅鐵石。果聞遠使報還家，萬里精誠初不隔。書成初奏未央宮，金馬石渠皆動色。不與左氏作忠臣，忠欲天王坐中國。聖人大法先能識，節義大閑今獨得。傷麟嘆鳳非道窮，千載相逢猶咫尺。尊王便是祝釐心，聖人壽與天無極。
和明上人見贈  其一 王銍
西湖梅蕊暗香浮，錫杖凌空過沃洲。後會重尋人更老，頹光不駐水爭流。夕陽天際青山出，暝色煙中白鳥留。此境只曾支遁賞，剡溪今始得湯休。
和明上人見贈  其二 王銍
六見月華虧又盈，却來松下笑相迎。事銷臘雪渾非舊，人似寒梅獨有情。香火舊緣生理足，煙霞新志著書成。明朝又入千峯去，猶恐時人識姓名。
寄陳彥山 王銍
送君憶昔入鼇山，愁折江梅踏雪還。別後重添十年老，靜中猶借半生閒。文章千古心空在，書史三冬手自刪。歲晚山中有琪樹，傷心何日得同攀。
中秋山間觀月 王銍
月出雲開天宇閒，幽居真賞異塵寰。冰輪孤掛夜千丈，玉露密零秋一山。莫望鄉關起愁色，勝居沙漠慘離顔。桂娥應恨無佳句，不識幽人到老閒。
雨後登雙溪閣 王銍
夢寐登臨處，漂流來此行。長年爲客意，落日倚欄情。雨過水光發，風生雲態輕。山川沈郎舊，巉絕有餘青。
剡溪久寓 王銍
山水戴逵色，尚餘清興中。千巖落花雨，一徑卷松風。酒茗延幽子，圖書伴老翁。長生吾不羨，久悟去來同。
送史純夫出疆 王銍
悠悠遠水李膺舟，漠漠餘寒季子裘。隔歲梅花新舊恨，入春山色古今愁。重游梁宋三千里，看復關河四百州。辯舌縱橫報知己，古人憑軾取封侯。
秋日 王銍
半落庭前葉，始知秋意新。風嚴柳疏細，霜薄水清勻。句裏存佳景，詩中見古人。一峯矜絕態，雲外掩孤顰。
小立 王銍
茅屋藤蘿外，憑欄煙靄間。亂蟬催暑去，急雨带秋還。路入雙溪口，門當四面山。詩成題未有，翰墨伴清閒。
將卜山居寄懷 王銍
山居香火伴殘經，幽絕全家在畫屏。黄葉村藏一溪碧，白雲堆擁萬峯青。安知遇酒分賢聖，但可與人同醉醒。萬事休心惟白髮，更須結托老人星。
除日得銅溪老人書 王銍
除日相思輒寄詩，流光不特我衰遲。歲窮滄海波濤急，天冷空山鳥獸悲。一氣先觀雲暖處，百花猶避歲寒枝。迎年送臘須臾夢，正似須彌不動時。
望秋 王銍
門對萬山深，登臨老病侵。牛羊隨野色，草樹带秋陰。此景聊供望，何人肯見尋。猜鷗不用下，我自信無心。
病中 王銍
遥夜支頤坐，春醪負十分。碧烟沈宿靄，清月入微雲。真妄怯多病，翔潛喜不聞。鞦韆人樂處，十載愴離羣。
寄東山覺老 王銍
紅粧碧嶂舊登臨，來演真常契佛心。漫道山林無獨往，那知笙磬有同音。堂前明月四時好，山外白雲千古深。此別松門無復見，漁樵爲伴老相侵。
陸左丞夫人鄭氏輓詞四首  其一 王銍
家學開皇紀，淑聲通德門。內朝班早貴，中壺譽尤尊。聞說百年事，扶携兩世孫。從夫得文伯，萬古姓名存。
陸左丞夫人鄭氏輓詞四首  其二 王銍
寒日明丹旐，流塵暗綵衣。那知長夜去，無復逝川歸。方士言終誤，神丹事已非。出門尋弔客，惟有鶴雙飛。
陸左丞夫人鄭氏輓詞四首  其三 王銍
軒冕三從盛，門庭五福優。凄凉孝子淚，悲慟故山秋。楊子新阡啟，班昭舊史留。空堂對萱草，無復更忘憂。
陸左丞夫人鄭氏輓詞四首  其四 王銍
貌燬欒欒棘，心傷蓼蓼莪。斷機慈訓在，懷橘孝思多。露草霑寒淚，雲山翠涌波。悲風感行路，楚輓不成歌。
同賦梅花十二題 半開 王銍
一枝開破一年春，鬭蕊稠花總後塵。却恨無媒憐獨夜，月偷清影向何人。
同賦梅花十二題 清晨 王銍
曉色宜春露蕊鮮，玉人斜插鬭清妍。新花更映新粧面，無限風光在鬢邊。
同賦梅花十二題 風前 王銍
清香自滿不因風，花氣迷人處處同。祇與吹開又吹落，春愁已在笛聲中。
同賦梅花十二題 月下 王銍
樽前舊厭繁多態，雪裏曾嫌淡少情。何似天容開夜色，數枝寒玉轉輕盈。
同賦梅花十二題 雪後 王銍
枝留晴雪色難分，似向殘粧試粉痕。恨滿前村花落處，萬重煙靄遠連雲。
同賦梅花十二題 雨中 王銍
水泛殘香不可尋，更堪煙雨鎖花心。祇知賜浴恩波重，未識和戎怨淚深。
同賦梅花十二題 水邊 王銍
雪後溶溶嫩水通，滿枝煙雨暗春風。試看照影橫斜處，渾似靚粧清鏡中。
同賦梅花十二題 竹外 王銍
枝上淡煙籠白雪，此君高節助清真。要知謝女姿容別，林下孤標迥出塵。
同賦梅花十二題 江村 王銍
竹籬茅屋江郊路，未肯鬭粧塵市間。小朵飄零水風晚，又隨殘月落關山。
同賦梅花十二題 山館 王銍
窮塗遊子年華晚，折贈無人信手題。留戀清香忍回首，五更立馬斷橋西。
同賦梅花十二題 薄暮 王銍
寒欺雪勒未逢春，照影今宵借月魂。可惜孤山吟已盡，後來幽絕幾黄昏。
同賦梅花十二題 欲謝 王銍
零落斜枝雪未乾，且垂薄暮護微寒。大都榮悴人情別，我爲殘英特倚欄。
墨君十詠 弄雨 王銍
一段風煙筆下開，小枝带雨思縈迴。障風一袖如相向，說與嫦娥淚落來。
墨君十詠 藏巖 王銍
小年輕別廬山道，林下微吟夜更幽。影落人行半巖月，五更風露一山秋。
墨君十詠 露葉 王銍
秀色娟娟自出塵，曉枝更带露華新。清風一至如相語，從此開簾來故人。
墨君十詠 霜節 王銍
春花秋月不同時，高節偏于墨色宜。莫遣世間丹綠筆，等閒俗却歲寒枝。
墨君十詠 舞月 王銍
江樓月下夜聞歌，不奈忠州刺史何。輕嫋腰肢更清峭，柳枝何似竹枝多。
墨君十詠 迸石 王銍
渭水侯多失舊封，平泉池館亂來空。青青石上何人賞，孤映暮山風雪中。
墨君十詠 欺雪 王銍
愛竹高風已自賢，興來更泛剡溪船。枝間清響風驚雪，憶得東林夜宿年。
墨君十詠 雪梢 王銍
第五橋邊一徑遥，滿林野竹立江郊。鴛鴦浮破水涵影，翡翠壓斜風舞梢。
墨君十詠 夜風 王銍
倚竹佳人生暮愁，那知情伴夜蟬幽。一山風月龍吟罷，聲入江雲嫋嫋秋。
墨君十詠 憶昔 王銍
匡廬古寺暗松藤，曾宿寒巖最上層。火煖爐溫四山靜，前溪風雪後窗燈。
春郊  其一 王銍
不斷煙蕪起暮愁，無窮楊柳拂東流。一聲歌罷香輪去，只有斜陽伴畫樓。
春郊  其二 王銍
碧飛紅斷正傷春，萬里天涯一病身。芳草路長樓百尺，樓中更有憑欄人。
曉發石牛 王銍
匆匆車馬出清晨，日淡風微已仲春。松竹陰中山未盡，梅花林外有行人。
山中夜聞風雨 王銍
空山清夜寒無寐，松檜摇聲風雨高。行盡江湖忘巖壑，猶疑遶屋盡波濤。
芳草 王銍
會時曾憶梅籠雪，別後常懷月照沙。到底多情是芳草，長隨離恨遍天涯。
晚望 王銍
春濃已伴客愁濃，門掩雨餘江上峯。莫道夕陽無一事，遠顰眉黛更千重。
杏花  其一 王銍
玉人半醉暈豐肌，何待武陵花下迷。記得鞦韆歸後約，黄昏新月粉牆西。
杏花  其二 王銍
醉裏餘香夢裏雲，又隨風雨去紛紛。人間春色都多少，莫掃殘英枉斷魂。
古意 王銍
歌聲怨極珠難續，琴韻愁深水易分。公子何須賦巫峽，夢中真復有朝雲。
雨夜 王銍
去國襟懷離別情，夜眠雨驛嘆孤征。轉頭三十年前恨，猶聽當時枕上聲。
雪溪亭觀雨 王銍
晚雨廉纖正滿空，萬峯多在暝雲中。風回變態何深淺，坐看天施水墨工。
山中早秋 王銍
蒼茫山口月西沈，瀟灑新秋院落深。雨滴梧桐河漢淡，夢回猶記少年心。
山居追凉 王銍
松門東路有柴關，凉卧清宵夢亦閒。更待海風來萬里，一天霜月滿空山。
秋容 王銍
如畫羣峯從復橫，孤煙收盡片雲輕。天容常带秋容浄，萬里碧天新雨晴。
雪作望剡溪 王銍
玉樓瓊樹曉煙披，擁衲開門四望迷。清曠世人誰似我，雪中更到子猷溪。
寄南巖悟禪師 王銍
雪後千峯玉刻成，瓊瑶寒照寺樓明。遥知禪老開窗坐，指點煙村看晚晴。
雪晴閒渡西溪 王銍
雪後孤村一段煙，晴光遠射玉山川。酒旗隔岸招閒客，獨上西溪渡口船。
送淳上人遊九巖 王銍
殘菊孤花留暮秋，勞師問路亂山頭。九巖只望孤雲去，舒卷如雲得自由。
泉聲 王銍
娟娟山月半岩明，霜重樓臺夜氣清。誰把玉琴來寫取，松風吹斷夜泉聲。
寄和邢子屑孫肖之始春見寄  其一 王銍
東風初到亂山頭，無數殘梅雨未收。何待傷春對晴景，暝雲橫盡古今愁。
寄和邢子屑孫肖之始春見寄  其二 王銍
海山雪後海天寬，羣玉參差萬里寒。岩谷無人共清夜，倚欄獨向月中看。
寄和邢子屑孫肖之始春見寄  其三 王銍
山林老去萬緣休，只有情鍾舊輩流。芳草無窮山四向，斷腸人在最高樓。
憶廬阜寄機上人 王銍
憶在東林學夜禪，月中清響聽風泉。不須更作廬山夢，魚鳥相忘二十年。
上方 王銍
松間清月佛前燈，菴在孤峯更上層。犬吠一聲秋意靜，敲門時有夜歸僧。
寒夜 王銍
淡月新霜似舊時，更憐秋與夜遲遲。夢回一枕凄凉恨，帳外青燈不得知。
晚意 王銍
山空寺古紫苔侵，更喜漁樵不見尋。坐對秋陰晚蕭瑟，風吹敗葉入廊深。
即事 王銍
住依溪口破殘村，身伴渡頭零落雲。更向空山拾黄葉，姓名那有世人聞。
南巖悟禪老見于山中同烹玉糝羹 王銍
我家峯頭最高層，落葉蒼苔不可登。清坐與師烹玉糝，千岩風雨夜深燈。
明覺寺折梅 王銍
遥山天際斂眉峯，清淺溪邊淡粉容。薄暮寺橋人獨立，一燈明滅數聲鐘。
夜晴 王銍
雨脚初收天意晴，西風摇落夜寒清。披衣自起開窗戶，落月一山高下明。
古漁父詞十二首  其一 王銍
漁父家風我所知，家風要與道相宜。不懷貪餌吞鉤意，常似絲綸未下時。
古漁父詞十二首  其二 王銍
雨中漁艇一聲歌，夾岸青林照碧波。躍馬更誰思往事，紅塵千丈奈人何。
古漁父詞十二首  其三 王銍
萬里號風雪滿山，黄蘆晻靄水汪灣。九衢朝馬愁泥滑，不識漁翁興未閒。
古漁父詞十二首  其四 王銍
風波穩處釣舟閒，雲去諸山暝不還。江面一峯何所似，青銅鏡裏綠雲鬟。
古漁父詞十二首  其五 王銍
千古高人張志和，浮家泛宅老煙波。不應別有神仙界，祇此滄江一釣蓑。
古漁父詞十二首  其六 王銍
虞舜遺風遠可尋，煙波一棹古猶今。九疑蒼莽三湘濶，盡是雲山韶濩音。
古漁父詞十二首  其七 王銍
曾見三閭屈大夫，强將清濁較賢愚。如今更覺前言拙，醒醉由來本不殊。
古漁父詞十二首  其八 王銍
風裊溪頭釣線多，戲魚無奈巧依荷。直須飄浄浮萍草，盡放青天照碧波。
古漁父詞十二首  其九 王銍
禹門三級浪千重，變化飛騰豈有蹤。寄語魚蝦休上釣，要看頭角是真龍。